ים המלח נחשב לאחד מיעדי התיירות הפופולריים ביותר בארץ. תיירות ים המלח אינה מושכת ישראלים בלבד וניתן לראות תיירים רבים מרחבי העולם, אשר פוקדים את האזור בכל עונות השנה. לא בכדי ים המלח הנו מועמד להיות אחד משבעת פלאי עולם. האזור הנמוך ביותר בעולם כולל נופים מדבריים עוצרי נשימה, חופים מפנקים ותופעות טבע בעלות סגולות מרפא.
תיירות ים המלח מציעה למבקרים שלל אטרקציות ואתרים, כאשר כל אחד יכול לבחור מהם את המתאימים לו ביותר ועל ידי כך ליצור את החופשה האולטימטיבית. על מנת להקל עליכם בתהליך הבחירה, ריכזנו עבורכם מספר אטרקציות ואתרים בים המלח.
הנוף המדברי הייחודי מאפשר לנופשים המקומיים ליהנות משהייה בארץ אחרת, גם מבלי לעזוב את גבולות הארץ. הליכה בטיילת הסמוכה לאזור המלונות בשעת השקיעה או הזריחה, תאפשר לכם ליהנות ממחזה עוצר נשימה, כאשר הצבעים משתנים על גבי הרי מואב שבאופק.
טיולים באזורי המדבר עצמו מאפשרים להכיר בצורה טובה יותר את פלאי חבל הארץ הייחודי הזה. טיולים אלו כוללים, בין היתר, את הר סדום, מצוקי דרגות ומערת הקמח. ניתן אף לטייל במדבר על גבי ג'יפים או אופניים ובכך לחוות אותו מנקודת מבט הרפתקנית יותר. כמו כן, ניתן ליהנות מטיולים רגליים בשמורות הטבע השונות. שמורת הטבע של עין גדי לדוגמא כוללת מפלים ואגמים רבים ומאפשרת למטיילים בה פסק זמן מרענן והצצה על בעלי החיים הרבים החיים בה.
אזור ים המלח הוא בעל היסטוריה מרשימה, שראשיתה בימי התנ"ך, ואתרי תיירות רבים באזור מציעים למבקרים בהם הצצה אל ימי העבר. לפי האמונה, נציב המלח שעל הר סדום הנו בעצם אשת לוט, אשר הסבה את פניה לראות את חורבן הערים סדום ועמורה. בין הצוקים הסמוכים לשמורת עין גדי ניתן לראות את המקום בו דוד התחבא עם אנשיו מפני שאול המלך.
בפארק הלאומי מצדה ניתן לראות את מצודתו של הורדוס ולצפות במופע אורקולי מרהיב, המתאר את ההיסטוריה המרשימה של המקום. בסמוך לנווה זוהר ניתן לראות את חורבותיהן של שתי מצודות דרכים מהתקופה הרומאית. בנוסף לכך, אפשר לטייל במערות המפלט שבגן הלאומי קומראן, בהן התגוררו מחברי המגילות הגנוזות. בגן ניתן לצפות גם בשחזורי מבנים עתיקים מתקופת בית המקדש השני ובמופע אורקולי, המתאר את חיי היומיום של אנשי התקופה.
מעבר לכך שים המלח מציע אתרי תיירות רבים, הוא מהווה מוקד משיכה תיירותי בזכות סגולות המרפא והתנאים הטבעיים השוררים באזור. עקב כך, חלק נכבד של תיירות ים המלח מתמקד בטיפולים מרגיעים, בהשתכשכות במעיינות מרפא ובטבילה בים המלח עצמו. מעבר לכך שאזור ים המלח מציע שלל טיפולים אפקטיביים לסובלים ממחלות כמו פסוריאזיס ודלקות פרקים, האזור מציע שלל אפשרויות מרגיעות ומרפאות אחרות. לדוגמא, טיפול בבוץ מסייע בהמרצת הדם ובניקוי רעלים מהגוף. כמו כן, ישנם מכוני ספא רבים באזור, בין אם כאלו המוצעים על ידי בתי המלון ובין אם באתרי מרפא פרטיים, המציעים מבחר רב של טיפולים, כמו מסג' מסוגים שונים ושיאצו. תיירות ים המלח מאפשרת ליהנות מתרבות מעשירה אזור ים המלח מציע לנופשים בו אירועים תרבותיים רבים במהלך השנה. אירועים אלו כוללים, בין היתר, את פסטיבל התמר בחג הסוכות, פסטיבל אהבה בפסח ומופעי מוסיקה בשעת הזריחה במתחם מצדה.
ההגעה לים המלח באמצעות רכב הינה פשוטה: נוסעים בכביש מס’ 1 מירושלים לים המלח ומשתלבים בכביש מס’ 90 (צומת הלידו).